TOPOĽČANY, LEVICE. Nezisková organizácia Nemocnice s poliklinikami hospodárila v minulom roku s predbežným ziskom 1,1 milióna eur. Výška nákladov dosiahla 27,86 milióna eur, výška výnosov predstavovala 28,96 milióna eur.
Nemocnica Topoľčany sa na hospodárskych výsledkoch za uplynulý rok podieľala nákladmi vo výške 14,97 milióna eur a výnosmi 15,76 milióna eur. Predbežný hospodársky výsledok predstavuje 792 438 eur. Nemocnica Levice zaevidovala náklady v objeme 12,89 milióna eur a výnosy na úrovni 13,2 milióna eur. Zisk nemocnice je 310 040 eur.
Kladný hospodársky výsledok za rok 2015 dosiahli obe zdravotnícke zariadenia napriek tomu, že nemocnice museli od začiatku minulého roka realizovať zákonom stanovené zvýšenie platov lekárov a minimálnej mzdy, skonštatovala riaditeľka neziskovej organizácie Marta Eckhardtová. Náklady na mzdy a zákonné odvody sa v nemocnici Topoľčany zvýšili o zhruba 29 000 eur a v nemocnici Levice asi o 19 500 eur. Práve náklady na mzdy a zákonné odvody v hodnote 16,3 milióna eur predstavujú najväčší, takmer 59-% podiel na celkových nákladoch. Náklady na lieky a zdravotnícke pomôcky dosiahli 5,3 milióna eur, čo je zhruba 19 % z celkových nákladov. Náklady na energie tvoria vyše 5 %, vo finančnom vyjadrení 1,5 milióna eur.
Na dosiahnutých výnosoch neziskovej organizácie Nemocnice s poliklinikami majú najväčší podiel tržby od zdravotných poisťovní v celkovej výške 26,35 milióna eur, čo je takmer 91 % z celkových výnosov. Výnosy z nájomného sú vo výške 424 253 eur a tržby z predaja tovaru vo verejnej lekárni v Topoľčanoch dosiahli 882 503 eur.
Pohľadávky nemocníc dosiahli ku koncu minulého roka sumu 4,28 milióna eur, z toho 4,1 milióna eur tvoria pohľadávky voči zdravotným poisťovniam. Pohľadávky topoľčianskej nemocnice predstavujú 2,26 milióna eur, levickej nemocnice 1,84 milióna eur. Krátkodobé záväzky nemocníc sú vo výške 6,56 milióna eur, dlhodobé záväzky dosiahli hodnotu 385 537 eur. Pohľadávky sa medziročne zvýšili o 204 717 eur.⋌(TASR)